РЕГЛАМЕНТ (ЕО) № 635/2007 НА КОМИСИЯТА
от 7 юни 2007 година
за дерогация през отчетната 2006 г. от Регламент (ЕИО) № 1915/83 по отношение на срока за изпращането на земеделските статистически отчети
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 79/65/ЕИО на Съвета от 15 юни 1965 г. за създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), и по специално член 6, параграф 2 от него,
като има предвид, че:
(1)
В член 3, параграф 3 от Регламент (ЕИО) № 1915/83 на Комисията от 13 юли 1983 г. за някои подробни правила за прилагане относно воденето на сметки с цел определяне на доходите на земеделските стопанства (2) се определя, че от отчетната 2005 г. насетне органите за връзка ще изпращат всички земеделски счетоводни отчети до Комисията не по-късно от 12 месеца след края на въпросната отчетна година.
(2)
Целесъобразно е за отчетната 2006 г. на Дания да се предостави по изключение по-дълъг период за изпращане на данните, за да се позволи на тази държава-членка да завърши обновяването на информационната система, използвана за обработката на счетоводните данни, събирани за определянето на доходите на земеделските стопанства.
(3)
Мерките, предвидени в настоящия регламент, са в съответствие със становището на Комитета на Общността за системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 3, параграф 3 от Регламент (ЕИО) № 1915/83 за отчетната 2006 г. органът за връзка в Дания изпраща земеделските статистически отчети до Комисията в рамките на 18 месеца след края на въпросната отчетна година.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 юни 2007 година.